Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита, Снежана Михајловска со службена легитимација број 0024 и Томислав Цветковски со лиценца број 49181002 , изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Тетово, со седиште на ул. 121 бр.2, Тетово, застапуван од Директорот Дарко Обадиќ и со Записник ИП1 број 16-439 од 19.08.2022 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/21 и 99/22) го донесе следното

**Р Е Ш Е Н И Е**

Се наредува на Дарко Обадиќ, Директор на ЈУ Меѓуопштински центар за социјална работа Тетово (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, Законот за семејството („Службен весник на Република Македонија” број 80/92, 09/96, 38/2004, 33/2006, 84/2008, 67/2010, 156/2010, 39/2012, 44/2012, 38/2014, 115/2014, 104/2015, 150/2015 и ,,Службен весник на РСМ,, бр.53/21), подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

1. Во предметот на лицето Н.Р. да се обезбеди и да е содржана целокупната документација за видот и начинот на вршењето на старателството и документација за преземените мерки за заштита на личноста, правата и интересите на лицето под старателство, согласно член 129 и 130 од Законот за семејството.

**Рокот за извршување на изречената инспекциска мерка изнесува по приемот на решението и постојано**

2. Центарот во постапката за заштита на имотните интереси на лицето под старателство, пред да се предаде имотот на старателот на управување, да именува комисија за попис и процена на имотот на лицето ставено под старателство и да донесе решение да се изврши попис и процена на имотот, согласно член 143 од Законот за семејството.

Записникот од извршениот попис да ги опфати подвижниот и неподвижниот имот, паричните побарувања и долговите на лицето под старателство. Пописот на паричните побарувања/долгувања да се изврши врз основа на обезбеден доказ од банките за поседување на штеден влог или штедна книшка, изводи за прилив и одлив на паричните средства од денарски трансакциски сметки и девизни сметки на лицето под старателство, доказ за средствата на лицето под старателство остварени од права на социјална заштита и во записникот да се наведе правниот основ на побарувањата/долгувањата и висината на износот, согласно член 134 од Законот за семејството.

**Рокот за извршување на изречената инспекциска мерка изнесува 60 дена по приемот на решението и постојано**

3. Центарот во постапката за заштита на имотните интереси на лицето под старателство, да преземе мерки за заштита на правата и правните интереси на лицето под старателство, односно да преземе дејствија за запишување на правото на сопственост на лицето под старателство во сразмерен дел, од станот на ул. Благоја Тоска бр.1/9 во Тетово, стекнато врз основа на Договор за поклон Ов.бр.1345/93 од 15.06.1993 година и да го извести надлежниот орган кој ги води книгите за евиденција на недвижностите за да се изврши соодветен упис во тие книги, согласно член 141 од Законот за семејството.

Исто така, имајќи предвид дека никој не живее во наведениот стан, да изврши непосреден увид во станот и да состави записник за утврдената состојбата во поглед на стварите и инвентарот во истиот, да побара од надлежните институцииподатоци на сторени трошоци за струја, вода и комунални услуги и да преземе дејствија за запирање на натамошно генерирање на овие трошоци, согласно член 142од Законот за семејството.

**Рокот за извршување на изречената инспекциска мерка изнесува 60 дена по приемот на решението**

4. Приходите на лицето под старателство остварени по основ на семејна пензија, странска пензија од Полска, семејна воена инвалиднина и право на додаток за нега и помош од друго лице, да се исплаќаат на трансакциска сметка на лицето под стрателство, согласно член 142 од Законот за семејството.

Центарот да води постапка за утврдување на износот на штета што старателот ја сторил со неправилно, несовесно и невнимателно вршење на должноста. Во постапката да ја утврди состојбата на приходите на лицето под старателство во 2005 година, односно при преземањето на старателската должност од претходниот старател и состојбата на приходите и расходите за периодот од 2005 година заклучно со 2016 година.

Доколку во постапката утврди дека е сторена штета на правата и интересите на лицето под старателство, да преземе мерки за заштита на правата и интересите на лицето под старателство што произлегуваат од работењето на старателот, согласно член 153 и 158 од Законот за семејството.

Старателот за извршените трансакци од од сметката да обезбедува доказ дека средствата се искористени за потребите и во интерес на лицето под старателство, односно дали средствата се искористени за трошоците за спроведување на мерките што се преземаат во интерес на лицето под старателство, притоа поаѓајќи од потребата да не се засегнува во постоечкиот имот на лицето под старателство, согласно член 133, 142 и 146 од Законот за семејството.

**Рокот за извршување на изречената инспекциска мерка изнесува по приемот на решението и постојано**

5. Старателот да поднесува извештај за своето работење секоја година и тогаш кога Центарот ќе го побара тоа и од поднесениот извештај за својата работа, да може да се види неговата грижа за лицето ставено под старателство, особено за неговото здравје, издржувањето и оспособувањето за самостоен живот, како и се друго што е од значење за личноста на лицето под старателство.

Исто така, поднесениот извештај да содржи податоци за управувањето и располагањето со имотот на лицето под старателство и за сите приходи и расходи на лицето под старателство во изминатата година, како и за крајната состојба на неговиот имот, согласно член 151 од Законот за семејството.

**Рокот за извршување на изречената инспекциска мерка изнесува по приемот на решението и постојано**

6. Центарот да презема мерки за обезбедување на правата и интересите на лицето под старателство што произлегуваат од работењето на старателот, односно да го задолжувал старателот и да бара од него, доставениот извештај за своето работење да содржи податоци за управувањето и располагањето со имотот на лицето под старателство и за сите приходи и расходи на лицето под старателство во изминатата година, како и за крајната состојба на неговиот имот, согласно член 151 и 158 од Законот за семејството.

**Рокот за извршување на изречената инспекциска мерка изнесува по приемот на решението и постојано**

7. Центарот да бара од установата во кое е сместено лицето под старателство, да доставува извештај за својата работа секоја година, од кој ќе се види грижата за личноста, правата и интересите на лицето под старателство, согласно член 151 од Законот за семејството.

**Рокот за извршување на изречената инспекциска мерка изнесува по приемот на решението и постојано**

8. Центарот да донесува решение со кое ќе дава одобрение на старателот за работи кои може да ги преземе во име и за сметка на лицето ставено под старателство, во поглед на располагањето и управувањето со имотот, односно со правата на лицето под старателство, со решението да ја определува намената на средствата и да врши надзор над нивната употреба, согласно член 147 од Законот за семејството.

**Рокот за извршување на изречената инспекциска мерка изнесува по приемот на решението и постојано**

9. Центарот да врши непосреден увид во установата и да оствари непосредна соработка со установата во насока на преземање на соодветни мерки за заштита на личноста, правата и интересите на лицето под старателство , согласно член 129 став 2 и член 142 став 1 од Законот за семејството.

**Рокот за извршување на изречената инспекциска мерка изнесува по приемот на решението и постојано**

10. Центарот, во предметот на лицето Н. Р., каде што старателската функција ја врши непосредно, старателската должност да ја довери на стручно лице, имајќи предвид дека за остварување на целите на стрателството презема мерки и применува облици на социјална заштита, методи на социјална и друга стручна работа и тимско работење, согласно член 126 и 138 став 2 од Законот за семејството.

**Рокот за извршување на изречената инспекциска мерка изнесува по приемот на решението и постојано**

11. Раководното или друго овластено лице во установата за социјална заштита, е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки , согласно член 334 став 4 од Законот.

12.. Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 1 од Законот за социјалната заштита, преку инспекторите за социјална заштита Снежана Михајловска со службена легитимација број 0024 и Томислав Цветковски со лиценца број 49181002, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Тетово, застапувано од Директорот Дарко Обадиќ и состави Записник ИП1 број 16-439 од 19.08.2022 година година, во кој се констатирани недостатоци и неправилности во постапката за преземање на потребните мерки за остварување на целите на стрателството во предметот на Н. Р. - лице со одземена деловната способност и ставено под старателство,

Жалбата не го задржува извршувањето на решението согласно член 340 став 2 од Законот.

Врз основа на изнесеното се одлучи како во диспозитивот на ова решение

**Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-439 од 19.08.2022 година

Инспектори за социјална заштита

Снежана Михајловска

Томислав Цветковски